http://www.thaigov.go.th

 วันนี้ (7 กุมภาพันธ์ 2560) เวลา 09.00 น.ณ ห้องประชุม 501 ตึกบัญชาการ 1ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุมพลโท สรรเสริญ แก้วกำเนิด โฆษกประจำสำนักนายกรัฐมนตรี

พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรีได้ร่วมแถลงผลการประชุมคณะรัฐมนตรี

ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. .... (การวางทรัพย์)

 2. เรื่อง ร่างกฎกระทรวงกำหนดอัตราค่ารักษาพยาบาลที่ให้นายจ้างจ่าย (ฉบับที่ ..)

 พ.ศ.....

 3. เรื่อง ร่างกฎสำนักนายกรัฐมนตรี ฉบับที่ .. (พ.ศ. ....) ออกตามความในพระราชบัญญัติ เครื่องแบบข้าราชการฝ่ายพลเรือน พุทธศักราช 2478

 4. เรื่อง ร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการสำนักงาน คณะกรรมการการป้องกันและปราบปรามการทุจริตในภาครัฐ พ.ศ. ....

 5. เรื่อง ร่างระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรี

 ว่าการจัดระบบบริหารจัดการขยะมูลฝอยของประเทศ พ.ศ. 2557 และระเบียบ สำนักนายกรัฐมนตรีว่าด้วยการแก้ไขปัญหาการจัดการขยะมูลฝอยในท้องที่จังหวัด นครปฐม จังหวัดปทุมธานี จังหวัดพระนครศรีอยุธยา จังหวัดลพบุรี

 จังหวัดสมุทรปราการ และจังหวัดสระบุรี พ.ศ. 2557 พ.ศ. ....

|  |
| --- |
| **เศรษฐกิจ – สังคม** |

 6. เรื่อง แนวทางการดึงดูดและจูงใจผู้มีความรู้ความสามารถ คุณวุฒิพิเศษ

 ความเชี่ยวชาญเฉพาะด้านและมีศักยภาพเป็นที่ประจักษ์ เป็นพนักงานราชการ ศักยภาพสูง

 7. เรื่อง การกำหนดวันสำคัญของชาติไทย

 8. เรื่อง ขอความเห็นชอบการดำเนินงานโครงการพักชำระหนี้ต้นเงินและลดดอกเบี้ยให้ เกษตรกรผู้ประสบอุทกภัยในพื้นที่ภาคใต้และจังหวัดประจวบคีรีขันธ์ ปี 2559/60

 9 เรื่อง มาตรการด้านการเงินเพื่อช่วยเหลือผู้ประสบอุทกภัยในพื้นที่ภาคใต้และจังหวัด ประจวบคีรีขันธ์ปี 2560 เพิ่มเติม

 10. เรื่อง ขอความเห็นชอบให้รัฐบาลไทยเป็นเจ้าภาพในการจัดการฝึกอบรมร่วมกับ ทบวงการพลังงานปรมาณูระหว่างประเทศ

|  |
| --- |
| **ต่างประเทศ** |

 11. เรื่อง ขยายระยะเวลามาตรการดึงดูดนักท่องเที่ยวชาวต่างชาติโดยการยกเว้น ค่าธรรมเนียมการตรวจลงตรา (VISA) ณ สถานทูตหรือสถานกงสุลไทย และปรับ ลดค่าธรรมเนียมการตรวจลงตรา ณ ช่องทางอนุญาตของด่านตรวจคนเข้าเมือง (VISA on Arrival: VoA) เป็นการชั่วคราว สำหรับ 21ประเทศ เพิ่มเติม 6 เดือน 12. เรื่อง ร่างข้อตกลงด้านการจ้างแรงงานระหว่างรัฐบาลแห่งราชอาณาจักรไทยและรัฐบาล แห่งสาธารณรัฐประชาธิปไตยประชาชนลาว

 13. เรื่อง การต่ออายุบันทึกความตกลงว่าด้วยการซื้อขายข้าวระหว่างรัฐบาลไทยและรัฐบาล ฟิลิปปินส์

|  |
| --- |
| **แต่งตั้ง** |

 14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (สำนักนายกรัฐมนตรี)

 16. เรื่อง การแต่งตั้งกรรมการผู้ทรงคุณวุฒิในคณะกรรมการพลังงานนิวเคลียร์เพื่อสันติ

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. ....**

**(การวางทรัพย์)**

 คณะรัฐมนตรีมีมติอนุมัติหลักการร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. .... (การวางทรัพย์) ตามที่กระทรวงยุติธรรม (ยธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้นำไปรวมกับร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. .... (การจัดตั้งบริษัท การควบรวมบริษัท การจ่ายเงินปันผลให้แก่ผู้ถือหุ้น) ที่อยู่ระหว่างสำนักงานคณะกรรมการกฤษฎีกาตรวจพิจารณาตามมติคณะรัฐมนตรี ( 24 พ.ค. 59) แล้วส่งให้คณะกรรมการประสานงาน

สภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 ยธ. รายงานว่า พระราชกฤษฎีกาการทบทวนความเหมาะสมของกฎหมาย พ.ศ. 2558 มีหลักการให้ส่วนราชการพิจารณาทบทวนความเหมาะสมของกฎหมายทุกห้าปีที่กฎหมายใช้บังคับ กรมบังคับคดี ยธ. ซึ่งมีภารกิจสำคัญในการวางทรัพย์ได้พิจารณาบทบัญญัติของประมวลกฎหมายแพ่งและพาณิชย์ในส่วนที่เกี่ยวกับสถานที่วางทรัพย์แล้วปรากฏว่า ยังไม่เคยมีการแก้ไขเปลี่ยนแปลงนับแต่ประกาศใช้ กอปรกับบทบัญญัติของประมวลกฎหมายแพ่งและพาณิชย์ในส่วนที่เกี่ยวข้องการวางทรัพย์มีการเปลี่ยนแปลงไป เนื่องจากกฎกระทรวงแบ่งส่วนราชการกรมบังคับคดี กระทรวงยุติธรรม พ.ศ. 2551 ไม่ได้กำหนดให้มีสถานที่วางทรัพย์ อีกทั้งถ้อยคำตามกฎหมายที่กำหนดให้การวางทรัพย์กระทำ ณ สำนักงานวางทรัพย์ประจำตำบลนั้นก็ไม่ปรากฏว่าได้มีการจัดตั้ง สำนักงานวางทรัพย์ประจำตำบลแต่อย่างใด สมควรแก้ไขเพิ่มเติมบทบัญญัติแห่งประมวลกฎหมายแพ่งและพาณิชย์ในส่วนที่เกี่ยวข้องกับสถานที่ในการวางทรัพย์ให้เหมาะสมยิ่งขึ้น โดยมีหลักการสำคัญในการที่จะอำนวยความสะดวกและสร้างความชัดเจนแก่ประชาชนในการวางทรัพย์ ทั้งนี้ กรมบังคับคดีได้จัดให้มีการรับฟังความคิดเห็นจากหน่วยงานที่เกี่ยวข้องด้วยแล้ว

 **สาระสำคัญของร่างพระราชบัญญัติ** เป็นการแก้ไขเพิ่มเติมประมวลกฎหมายแพ่งและพาณิชย์

โดยเพิ่มวรรคสี่ ของมาตรา 333 กำหนดให้สำนักงานวางทรัพย์ประจำตำบลให้หมายความรวมถึงสำนักงานบังคับคดี

**2. เรื่อง ร่างกฎกระทรวงกำหนดอัตราค่ารักษาพยาบาลที่ให้นายจ้างจ่าย (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดอัตราค่ารักษาพยาบาลที่ให้นายจ้างจ่าย (ฉบับที่ ..) พ.ศ. .... ตามที่กระทรวงแรงงาน (รง.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

          แก้ไขเพิ่มเติมกฎกระทรวงกำหนดอัตราค่ารักษาพยาบาลที่ให้นายจ้างจ่าย พ.ศ. 2558 ดังนี้

|  |  |
| --- | --- |
| **กฎกระทรวงกำหนดอัตราค่ารักษาพยาบาล****ที่ให้นายจ้างจ่าย พ.ศ. 2558** | **ร่างกฎกระทรวงกำหนดอัตราค่ารักษาพยาบาล** **ที่ให้นายจ้างจ่าย (ฉบับที่ ..) พ.ศ. ....** |
| - ข้อ 6 ในกรณีค่ารักษาพยาบาลที่จ่ายตามข้อ 5 สำหรับลูกจ้างรายใดไม่เพียงพอ ให้นายจ้างจ่ายค่ารักษาพยาบาลเท่าที่จ่ายจริงตามความจำเป็นเพิ่มขึ้นตามความเห็นของคณะกรรมการการแพทย์ โดยความเห็นชอบของคณะกรรมการ โดยเมื่อรวมกับค่ารักษาพยาบาล ตามข้อ 2 ข้อ 3 ข้อ 4 และข้อ 5 แล้ว ต้อง**ไม่เกิน 1,000,000 บาท** | - ข้อ 2 ให้ยกเลิกความในข้อ 6 แห่งกฎกระทรวงกำหนดอัตราค่ารักษาพยาบาลที่ให้นายจ้างจ่าย พ.ศ. 2558 และให้ใช้ความต่อไปนี้แทน        “ข้อ 6 ในกรณีค่ารักษาพยาบาลที่จ่ายตามข้อ 5 สำหรับลูกจ้างรายใดไม่เพียงพอ ให้นายจ้างจ่ายค่ารักษาพยาบาลเท่าที่จ่ายจริงตามความจำเป็นเพิ่มขึ้น โดยเมื่อรวมกับค่ารักษาพยาบาล ตามข้อ 2 ข้อ 3 ข้อ 4 และข้อ 5 แล้ว **ต้องไม่เกิน 1,000,000 บาท เว้นแต่กรณีลูกจ้างเข้ารับการรักษาพยาบาลในสถานพยาบาลของรัฐ**ตั้งแต่เริ่มแรกจนสิ้นสุดการรักษา **ให้นายจ้างจ่ายค่ารักษาพยาบาล**เท่าที่จ่ายจริงตามความจำเป็น**จนสิ้นสุดการรักษา**        กรณีลูกจ้างมีความจำเป็นหรือ**มีเหตุผลสมควรที่ไม่สามารถเข้ารับการรักษาพยาบาลในสถานพยาบาลของรัฐตั้งแต่เริ่มแรก แต่ภายหลังได้เข้ารับการรักษาพยาบาลในสถานพยาบาลของรัฐ ให้นายจ้างจ่ายค่ารักษาพยาบาล**เท่าที่จ่ายจริงตามความจำเป็น**จนสิ้นสุดการรักษา**        การจ่ายค่ารักษาพยาบาลตามวรรคหนึ่งและวรรคสองให้เป็นไปตามความเห็นของคณะกรรมการการแพทย์ โดยความเห็นของคณะกรรมการ |

โดยให้ร่างกฎกระทรวงฯ ใช้บังคับตั้งแต่วันที่ 1 มกราคม 2559 เป็นต้นไป และให้ใช้บังคับรวมถึงลูกจ้างที่ประสบอันตรายหรือเจ็บป่วยอยู่ก่อนและยังคงรักษาพยาบาลอยู่จนถึงวันที่ร่างกฎกระทรวงมีผลใช้บังคับ

**3. เรื่อง ร่างกฎสำนักนายกรัฐมนตรี ฉบับที่ .. (พ.ศ. ....) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478**

 คณะรัฐมนตรีมีมติอนุมัติหลักการร่างกฎสำนักนายกรัฐมนตรีฉบับที่ .. (พ.ศ. ....) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478 ตามที่สำนักงานปลัดสำนักนายกรัฐมนตรี (สปน.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎสำนักนายกรัฐมนตรี**

 แก้ไขเพิ่มเติมกฎสำนักนายกรัฐมนตรี ฉบับที่ 92 (พ.ศ. 2547) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478 ดังนี้

 1. กำหนดเครื่องหมายแสดงสังกัดสำหรับข้าราชการสำนักงาน ป.ป.ท. โดยกำหนดเป็น “รูปตราราชสีห์คชสีห์รักษาพานพุ่มตราชู” อันเป็นเครื่องหมายราชการของสำนักงาน ป.ป.ท. ตามประกาศสำนักนายกรัฐมนตรี เรื่อง กำหนดภาพเครื่องหมายราชการ ตามพระราชบัญญัติเครื่องหมายราชการ พุทธศักราช 2482 (ฉบับที่ 286) ลงวันที่ 19 สิงหาคม 2559

 2. เปลี่ยนชื่อ “กระทรวงเทคโนโลยีสารสนเทศและการสื่อสาร” เป็น “กระทรวงดิจิทัลเพื่อเศรษฐกิจและสังคม”

 3. ตัดข้อความในส่วนของเครื่องหมายแสดงสังกัดสำหรับข้าราชการสำนักงานอัยการสูงสุดออก

**4. เรื่อง ร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการสำนักงานคณะกรรมการ**

**การป้องกันและปราบปรามการทุจริตในภาครัฐ พ.ศ. ....**

 คณะรัฐมนตรีมีมติอนุมัติหลักการร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการสำนักงานคณะกรรมการการป้องกันและปราบปรามการทุจริตในภาครัฐ พ.ศ. .... ตามที่สำนักงานคณะกรรมการการป้องกันและปราบปรามการทุจริตในภาครัฐ (สำนักงาน ป.ป.ท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

          สำนักงาน ป.ป.ท. เสนอว่า พระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. 2551 มาตรา 51 กำหนดให้สำนักงาน ป.ป.ท. เป็นส่วนราชการมีฐานะเป็นกรมสังกัดกระทรวงยุติธรรม ต่อมาได้มีการแก้ไขเพิ่มเติมพระราชบัญญัติมาตรการของฝ่ายบริหารในการป้องกันและปรามปรามการทุจริต (ฉบับที่ 2) พ.ศ. 2559 กำหนดให้สำนักงาน ป.ป.ท. เป็นส่วนราชการมีฐานะเป็นกรม ไม่สังกัดสำนักนายกรัฐมนตรี กระทรวงหรือทบวง แต่ให้ขึ้นตรงต่อนายกรัฐมนตรี ทำให้เครื่องหมายแสดงสังกัด รวมทั้งเครื่องหมายต่าง ๆ ที่กำหนดไว้ในกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามการทุจริตในภาครัฐ พ.ศ. 2555 ไม่สอดคล้องกับพระราชบัญญัติฯ ที่แก้ไขเพิ่มเติม สำนักงาน ป.ป.ท.

จึงแก้ไขเพิ่มเติม ร่างกฎสำนักนายกรัฐมนตรีฯ เพื่อให้มีความสมบูรณ์ยิ่งขึ้นในบางประเด็น และให้เสนอคณะรัฐมนตรีต่อไป ซึ่งสำนักงาน ป.ป.ท. ได้ดำเนินการเรียบร้อยแล้ว

           **สาระสำคัญของร่างกฎสำนักนายกรัฐมนตรี**เป็นการกำหนดลักษณะ ชนิด และประเภทของเครื่องแบบพิเศษข้าราชการสำนักงาน ป.ป.ท.

**5. เรื่อง ร่างระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรี ว่าด้วยการจัดระบบบริหารจัดการขยะมูลฝอยของประเทศ พ.ศ. 2557 และระเบียบสำนักนายกรัฐมนตรีว่าด้วยการแก้ไขปัญหาการจัดการขยะมูลฝอยในท้องที่จังหวัดนครปฐม จังหวัดปทุมธานี จังหวัดพระนครศรีอยุธยา จังหวัดลพบุรี จังหวัดสมุทรปราการ และจังหวัดสระบุรี พ.ศ. 2557 พ.ศ. ....**

 คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรี ว่าด้วยการจัดระบบบริหารจัดการขยะมูลฝอยของประเทศ พ.ศ. 2557 และระเบียบสำนักนายกรัฐมนตรีว่าด้วยการแก้ไขปัญหาการจัดการขยะมูลฝอยในท้องที่จังหวัดนครปฐม จังหวัดปทุมธานี จังหวัดพระนครศรีอยุธยา จังหวัดลพบุรี จังหวัดสมุทรปราการ และจังหวัดสระบุรี พ.ศ. 2557 พ.ศ. ....ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

 **สาระสำคัญของร่างระเบียบ**

1. ยกเลิกระเบียบสำนักนายกรัฐมนตรี ว่าด้วยการจัดระบบบริหารจัดการขยะมูลฝอยของประเทศ

พ.ศ. 2557 และระเบียบสำนักนายกรัฐมนตรี ว่าด้วยการแก้ไขปัญหาการจัดการขยะมูลฝอยในท้องที่จังหวัดนครปฐม จังหวัดปทุมธานี จังหวัดพระนครศรีอยุธยา จังหวัดลพบุรี จังหวัดสมุทรปราการ และจังหวัดสระบุรี พ.ศ. 2557

 2. ให้ระเบียบนี้ใช้บังคับตั้งแต่วันถัดจากวันประกาศในราชกิจจานุเบกษา

|  |
| --- |
| **เศรษฐกิจ – สังคม** |

**6. เรื่อง แนวทางการดึงดูดและจูงใจผู้มีความรู้ความสามารถ คุณวุฒิพิเศษ ความเชี่ยวชาญเฉพาะด้านและ**

**มีศักยภาพเป็นที่ประจักษ์ เป็นพนักงานราชการศักยภาพสูง**

 คณะรัฐมนตรีมีมติเห็นชอบตามที่สำนักงาน ก.พ. เสนอ ดังนี้

 1. แนวทางการดึงดูดและจูงใจผู้มีความรู้ความสามารถ คุณวุฒิพิเศษ ความเชี่ยวชาญเฉพาะด้าน

และมีศักยภาพเป็นที่ประจักษ์ เป็นพนักงานราชการศักยภาพสูง

 2. ให้องค์กรกลางบริหารทรัพยากรบุคคลใช้เป็นแนวทางสำหรับการบริหารอัตรากำลังของส่วน

ราชการในสังกัดให้สอดคล้องกับความจำเป็นตามภารกิจ มีประสิทธิภาพและเกิดความคุ้มค่า

ทั้งนี้ ให้ส่วนราชการดำเนินการตามแนวทางนี้ โดยมีผลตั้งแต่เดือนมีนาคม 2560 เป็นต้นไป

 **สาระสำคัญของเรื่อง**

 สำนักงาน ก.พ. รายงานว่า ตามที่คณะรัฐมนตรีได้มีมติเกี่ยวกับการจ้างงานภาครัฐและการบริหาร

พนักงานราชการ โดยให้มีการปรับปรุงแนวทางการจูงใจผู้ที่มีความรู้ความสามารถและมีศักยภาพในการปฏิบัติงานด้านต่าง ๆ เป็นที่ประจักษ์ให้เข้ามาเป็นบุคคลากรภาครัฐ นั้น สำนักงาน ก.พ. ได้จัดทำ “แนวทางการดึงดูดและจูงใจผู้มีความรู้ความสามารถ คุณวุฒิพิเศษ ความเชี่ยวชาญเฉพาะด้านและมีศักยภาพเป็นที่ประจักษ์ เป็นพนักงานราชการศักยภาพสูง” เสนอคณะกรรมการบริหารพนักงานราชการ (คพร.) พิจารณาให้ความเห็นชอบแล้ว ในการประชุม

ครั้งที่ 5/2559 เมื่อวันที่ 14 ธันวาคม 2559 ซึ่งประกอบด้วยกลุ่มเป้าหมายและแนวทางการดำเนินการ ดังนี้

|  |  |
| --- | --- |
| **กลุ่มเป้าหมาย** | **แนวทางและวิธีการดำเนินการ** |
| 1. ผู้ที่ได้รับรางวัลจากการแข่งขันหรือการประกวด ซึ่งจัดโดยองค์กรหรือสถาบันที่ได้รับการยอมรับในระดับชาติหรือระดับนานาชาติ 2. ผู้ที่มีคุณวุฒิพิเศษซึ่งมีความขาดแคลนหรือหายากเนื่องจากเป็นที่ต้องการของตลาดแรงงานทั้งในและต่างประเทศ รวมทั้งผู้ที่สำเร็จการศึกษาจากสถาบันการศึกษาชั้นนำในต่างประเทศในสาขาที่จำเป็นสำหรับการขับเคลื่อนภารกิจสำคัญของส่วนราชการ 3. ผู้ที่สั่งสมความรู้ ทักษะและประสบการณ์จากการปฏิบัติงาน ซึ่งมีความเชี่ยวชาญเฉพาะด้านมีทักษะเฉพาะ และมีผลงานเป็นที่ประจักษ์ได้รับการยอมรับในระดับชาติและระดับนานาชาติ | 1. มีภารกิจ งาน หรือโครงการซึ่งมีความสำคัญมีความท้าทาย และมีผลกระทบสูงต่อการบรรลุพันธกิจและเป้าหมายของส่วนราชการ2. ใช้กลไกค่าตอบแทน สวัสดิการและสิทธิประโยชน์ของพนักงานราชการ เพื่อดึงดูดและจูงใจผู้มีความรู้ความสามารถ3. พิจารณาเงื่อนไขการจ้างงานตามสัญญาจ้างให้ความยืดหยุ่นตามความจำเป็นของภารกิจเพื่อดึงดูด จูงใจและรักษาไว้ซึ่งผู้มีความรู้ความสามารถ4. มีกระบวนการสรรหาพนักงานราชการที่มีความยืดหยุ่น คล่องตัวไม่ซับซ้อน และสามารถดำเนินการได้ในเชิงรุก 5. พัฒนาระบบและวิธีการปฏิบัติงาน การมอบหมายงาน การรายงานและการประเมินผลการปฏิบัติงานให้ตอบสนองและสอดคล้องกับสภาพและรูปแบบการทำงานของกลุ่มเป้าหมาย |

**7. เรื่อง การกำหนดวันสำคัญของชาติไทย**

 คณะรัฐมนตรีมีมติรับทราบการลงนามรับสนองพระราชโองการในประกาศสำนักนายกรัฐมนตรี เรื่อง การกำหนดวันสำคัญของชาติไทย ตามที่ทรงพระกรุณาโปรดเกล้าโปรดกระหม่อมให้กำหนดว่า วันที่ 5 ธันวาคมของทุกปี เป็นวันสำคัญของชาติ ตามที่สำนักเลขาธิการคณะรัฐมนตรี (สลค.) เสนอ ดังนี้

 1. เป็นวันคล้ายวันเฉลิมพระชนมพรรษาของพระบาทสมเด็จพระปรมินทรมหาภูมิพลอดุลยเดช

บรมนาถบพิตร 2. เป็นวันชาติ และ 3. เป็นวันพ่อแห่งชาติ

 **สาระสำคัญของเรื่อง**

 สมเด็จพระเจ้าอยู่หัวทรงพระกรุณาโปรดเกล้าโปรดกระหม่อมกำหนดให้ วันที่ 5 ธันวาคมของทุกปี เป็นวันสำคัญของชาติไทย อันเนื่องมาจาก พระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จสวรรคต เมื่อวันที่ 13 ตุลาคม 2559 ยังความเศร้าสลดอย่างยิ่งใหญ่มาสู่พสกนิกรชาวไทย และด้วยพระมหากรุณาธิคุณที่พระราชทานต่อประเทศชาติและประชาชนเสมอมา ปวงชนชาวไทยทั้งปวงจึงน้อมสำนึกในพระมหากรุณาธิคุณและตระหนักถึงความสำคัญของวันที่ 5 ธันวาคม ซึ่งเป็นวันคล้ายวันเฉลิมพระชนมพรรษาของ พระบาทสมเด็จพระปรมินทรมหาภูมิพลอดุลยเดช บรมนาถบพิตร

**8. เรื่อง ขอความเห็นชอบการดำเนินงานโครงการพักชำระหนี้ต้นเงินและลดดอกเบี้ยให้เกษตรกรผู้ประสบอุทกภัยในพื้นที่ภาคใต้และจังหวัดประจวบคีรีขันธ์ ปี 2559/60**

 คณะรัฐมนตรีมีมติเห็นชอบตามที่กระทรวงเกษตรและสหกรณ์ (กษ.) เสนอ ดังนี้

 1. โครงการพักชำระหนี้ต้นเงินและลดดอกเบี้นให้เกษตรกรผู้ประสบอุทกภัยในพื้นที่ภาคใต้และจังหวัดประจวบคีรีขันธ์ ปี 2559/60

 2. ให้ธนาคารเพื่อการเกษตรและสหกรณ์การเกษตร (ธ.ก.ส.) ขอรับการจัดสรรงบประมาณ

รายจ่ายประจำปีงบประมาณตามภาระที่เกิดขึ้นภายใต้กรอบวงเงิน 3,931 ล้านบาท

 **สาระสำคัญของโครงการพักชำระหนี้ต้นเงินและลดดอกเบี้ยให้เกษตรกรผู้ประสบอุทกภัย**

**ในพื้นที่ภาคใต้และจังหวัดประจวบคีรีขันธ์ ปี 2559/60** มีสาระสำคัญได้ดังนี้

|  |  |
| --- | --- |
| **หัวข้อ** | **รายละเอียด** |
| 1. **วัตถุประสงค์**
 | เพื่อบรรเทาภาระหนี้สินและลดต้นทุนในการประกอบอาชีพของเกษตรกรลูกค้า ธ.ก.ส. ให้สามารถนำเงินที่ได้รับการพักชำระหนี้และลดดอกเบี้ยไปปรับปรุงประสิทธิภาพการผลิตของตนเองให้ดีขึ้น รวมทั้งมีเงินเหลือเพื่อเป็นค่าใช้จ่ายที่จำเป็นในครัวเรือน สามารถพึ่งพาตนเองและฟื้นฟูการประกอบอาชีพในช่วงที่ได้รับความเดือดร้อนจากอุทกภัยได้ |
| 1. **เป้าหมาย**
 | เกษตรกรลูกค้า ธ.ก.ส. ที่มีหนี้เงินกู้เดิมกับ ธ.ก.ส. ซึ่งพื้นที่การเกษตรของตนเองได้รับความเสียหายจากอุทกภัย ส่งผลให้ไม่สามารถทำการผลิตหรือผลผลิตได้รับความเสียหาย ทำให้มีรายได้ลดลงมากกว่าร้อยละ 50 จากรายได้ปกติ จำนวนประมาณ 212,850 ราย  |
| 1. **วิธีดำเนินการ**
 | 1**. ขยายระยะเวลาชำระคืนต้นเงินกู้**ที่เกษตรกรมีอยู่กับ ธ.ก.ส. ณ วันที่ 31 ธันวาคม 2559 ออกไปเป็นระยะเวลาไม่เกิน 2 ปี นับจากงวดชำระเดิม ไม่จำกัดวงเงินขั้นสูง โดยเกษตรกรยังต้องส่งชำระดอกเบี้ยที่เกิดขึ้นก่อนวันที่ 1 มกราคม 2560 ตามกำหนดชำระเดิม 2. การ**ลดอัตราดอกเบี้ย** แยกเป็น 2 กรณี ดังนี้  2.1 **กรณีเกษตรกรที่ไม่เป็นหนี้ NPLs** ธ.ก.ส. งดคิดดอกเบี้ยจากเกษตรกรระยะเวลา 2 ปี ตั้งแต่วันที่ 1 มกราคม 2560- 31 ธันวาคม 2561 ในวงเงินกู้รายละไม่เกิน 300,000 บาท **โดยรัฐบาลชดเชยดอกเบี้ย ธ.ก.ส. อัตราร้อยละ 5 ต่อปี และ** **ธ.ก.ส. รับภาระดอกเบี้ยแทนเกษตรกรอัตราร้อยละ 2 ต่อปี เป็นระยะเวลา 2 ปี** (จำนวนเกษตรกรประมาณ 212,850 ราย วงเงินพักชำระหนี้ที่ใช้เป็นฐานในการคำนวณดอกเบี้ย ประมาณ 39,310 ล้านบาท)  2.2 **กรณีเกษตรกรที่เป็นหนี้ NPLs** ธ.ก.ส. งดคิดดอกเบี้ยจากเกษตรกรเป็นระยะเวลา 2 ปี ตั้งแต่วันที่ 1 มกราคม 2560 – 31 ธันวาคม 2561 ในวงเงินกู้รายละไม่เกิน 300,000 บาท **โดย ธ.ก.ส. รับภาระดอกเบี้ยทั้งหมดแทนเกษตรกร** (จำนวนเกษตรกรประมาณ 9,150 ราย ต้นเงินกู้ NPLs ส่วนที่ไม่เกิน 300,000 บาทต่อราย ประมาณ 1,690 ล้านบาท)  |

**9. เรื่อง มาตรการด้านการเงินเพื่อช่วยเหลือผู้ประสบอุทกภัยในพื้นที่ภาคใต้และจังหวัดประจวบคีรีขันธ์**

**ปี 2560 เพิ่มเติม**

 คณะรัฐมนตรีมีมติเห็นชอบในหลักการมาตรการด้านการเงินเพื่อช่วยเหลือผู้ประสบอุทกภัยในพื้นที่ภาคใต้และจังหวัดประจวบคีรีขันธ์ ปี 2560 เพิ่มเติม ตามที่กระทรวงการคลัง (กค.) เสนอ ดังนี้

 1. หลักเกณฑ์และเงื่อนไขโครงการสินเชื่อเพื่อเป็นค่าใช้จ่ายฉุกเฉินและโครงการสินเชื่อเพื่อฟื้นฟูการผลิตให้แก่เกษตรกรผู้ประสบอุทกภัยในพื้นที่ภาคใต้ ปี 2559/60โดยธนาคารเพื่อการเกษตรและสหกรณ์การเกษตร (ธ.ก.ส.) พร้อมทั้งอนุมัติงบประมาณในการดำเนินมาตรการเป็นวงเงินไม่เกิน 1,200ล้านบาท โดยให้เบิกจ่ายจากงบประมาณรายจ่ายประจำปี ตามภาระที่เกิดขึ้นจริงตามขั้นตอนต่อไป และให้ธ.ก.ส. ทำความตกลงกับสำนักงบประมาณ (สงป.) ในรายละเอียดต่อไป

 2. หลักเกณฑ์และเงื่อนไขโครงการสินเชื่อประชารัฐเพื่อประชาชนและโครงการสินเชื่อเพื่อบรรเทาความเดือดร้อนของSMEs ที่ประสบภัยน้ำท่วม ปี 2560โดยธนาคารออมสิน

 3. หลักเกณฑ์และเงื่อนไขโครงการสินเชื่อฟื้นฟู SMEs จากอุทกภัยภาคใต้ ปี 2560 โดยธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) และอนุมัติงบประมาณในการดำเนินโครงการเป็นวงเงินไม่เกิน 825 ล้านบาทโดยให้เบิกจ่ายจากงบประมาณรายจ่ายประจำปี ตามภาระที่เกิดขึ้นจริงตามขั้นตอนต่อไปและให้ ธพว. และ บรรษัทประกันสินเชื่ออุตสาหกรรมขนาดย่อม (บสย.) ทำความตกลงกับ สงป. ในรายละเอียดต่อไป

 **สาระสำคัญของเรื่อง**

 กค. รายงานว่า สถาบันการเงินเฉพาะกิจได้จัดทำมาตรการด้านการเงินเพื่อช่วยเหลือผู้ประสบอุทกภัยในพื้นที่ภาคใต้และจังหวัดประจวบคีรีขันธ์ ปี 2560 เพิ่มเติม ในโครงการต่าง ๆ ดังนี้

1. ธ.ก.ส. มี 2 โครงการ โดยมีรายละเอียด ดังนี้

|  |  |  |
| --- | --- | --- |
| **โครงการ** | **สินเชื่อเพื่อเป็นค่าใช้จ่ายฉุกเฉินให้แก่เกษตรกรผู้ประสบอุทกภัยในพื้นที่ภาคใต้ ปี 2559/60** | **สินเชื่อเพื่อฟื้นฟูการผลิตให้แก่เกษตรกรผู้ประสบอุทกภัยในพื้นที่ภาคใต้ ปี 2559/60** |
| **กลุ่มเป้าหมาย** | จำนวน 200,000 ราย  | จำนวน 50,000 ราย |
| *หมายเหตุ : เป็นลูกค้า ธ.ก.ส. หรือลูกค้าใหม่ในพื้นที่ 12 จังหวัดภาคใต้ที่ได้รับความเสียหายจากอุทกภัย*  |
| **วิธีดำเนินการ** | •ให้สินเชื่อรายละไม่เกิน 50,000 บาทระยะเวลากู้ยืม**ไม่เกิน 3ปี** โดยใน 6 เดือนแรกคิดอัตราดอกเบี้ยร้อยละ 0 หลังจากนั้นคิดอัตราดอกเบี้ยร้อยละ MRRต่อปี (ปัจจุบัน MRR ของ ธ.ก.ส. อยู่ที่ร้อยละ 7 ต่อปี) | • ให้สินเชื่อรายละไม่เกิน 3 แสนบาท ระยะเวลากู้ยืมไม่เกิน 10ปี โดยปีที่ 1 – 4 คิดอัตราดอกเบี้ยร้อยละ MRR –2 ต่อปี โดยเรียกเก็บจากเกษตรกรในอัตราร้อยละ 2 ต่อปี **และรัฐบาลชดเชยดอกเบี้ยแทนเกษตรกรในอัตราร้อยละ 3 ต่อปี**และตั้งแต่ปีที่ 5 เป็นต้นไป คิดอัตราดอกเบี้ย MRR |
| **ระยะเวลดำเนินการ** | •จ่ายสินเชื่อใน 3 เดือนนับถัดจากเดือนที่เกิดภัยพิบัติ | •ตั้งแต่กุมภาพันธ์ถึงวันที่ 30 มิถุนายน 2560 |
| **วงเงินสินเชื่อ** | • 10,000 ล้านบาท | • 10,000 ล้านบาท |
| **การชดเชย (ภาระงบประมาณ)** | •ไม่ขอรับชดเชยภาระดอกเบี้ยและต้นทุนเงิน  | • ขอรับการชดเชยจากรัฐบาลวงเงินไม่เกิน 1,200 ล้านบาท โดยขอรับการจัดสรรงบประมาณรายจ่ายประจำปีตามภาระที่เกิดขึ้นจริงตามขั้นตอนต่อไป |
| **หมายเหตุ :**กำหนดให้การดำเนินงานตามโครงการทั้ง 2 โครงการเป็นบัญชีธุรกรรมนโยบายรัฐ (PSA) และสามารถนำส่วนต่างดอกเบี้ยที่ ธ.ก.ส. รับภาระแทนเกษตรไปปรับตัวชี้วัดทางการเงินที่เกี่ยวข้องตามบันทึกข้อตกลงประเมินผลการดำเนินงานรัฐวิสาหกิจประจำปี  |

1. ธนาคารออมสิน มี 2 โครงการ โดยมีรายละเอียดดังนี้

|  |  |  |
| --- | --- | --- |
| **โครงการ** | **สินเชื่อประชารัฐเพื่อประชาชน**  | **สินเชื่อเพื่อบรรเทาความเดือดร้อนของวิสาหกิจขนาดกลางและขนาดย่อม(SMEs)ที่ประสบภัยน้ำท่วมปี 2560** |
| **กลุ่มเป้าหมาย** | • ผู้ที่ได้รับผลกระทบจากอุทกภัยและภัยพิบัติต่าง ๆ  | •เป็นลูกค้าสินเชื่อเพื่อการประกอบธุรกิจเดิม โดยสินเชื่อระยะยาวลูกค้าต้องไม่มีหนี้ค้างชำระในวันที่ขอกู้เงิน ส่วนสินเชื่อระยะสั้นลูกค้าต้องปฏิบัติตามเงื่อนไขของสัญญากู้เงิน หรือเป็นผู้ประกอบการ SMEs ในพื้นที่ประสบอุทกภัยและได้รับผลกระทบ |
| **วิธีดำเนินการ** | •ให้สินเชื่อรายละไม่เกิน 50,000 บาทระยะเวลากู้ยืมไม่เกิน 5ปี โดยในปีที่1 คิดอัตราดอกเบี้ยร้อยละ 0 ต่อเดือน และในปีที่ 2 – 5 คิดอัตราดอกเบี้ยร้อยละ 1 ต่อเดือน และหลักประกันสามารถใช้บุคคลค้ำประกันหรือค้ำประกันโดย บสย. ได้ | •ให้สินเชื่อร้อยละ 10 ของวงเงินกู้สินเชื่อเพื่อการประกอบธุรกิจเดิมทุกประเภท สูงสุดรายละไม่เกิน5 ล้านบาท ระยะเวลากู้ยืมไม่เกิน 5 ปีโดยในปีที่ 1 คิดอัตราดอกเบี้ยร้อยละ MLR – 2 ต่อปี และปีต่อไปคิดอัตราดอกเบี้ยร้อยละ MLR ต่อปี (ปัจจุบัน MLR ของธนาคารออมสินอยู่ที่ร้อยละ 6.5 ต่อปี) |
| **ระยะเวลา ดำเนินการ** | •ยื่นขอสินเชื่อภายในวันที่ 31 มีนาคม 2560 | •ยื่นขอสินเชื่อภายในวันที่ 31 มีนาคม 2560 และอนุมัติพร้อมจัดทำนิติกรรมสัญญาให้แล้วเสร็จภายในวันที่ 30 มิถุนายน 2560 |
| **วงเงินสินเชื่อ** | • วงเงิน 4,000 ล้านบาท | • วงเงิน 2,500 ล้านบาท |
| **การชดเชย** | •ไม่ขอรับชดเชยภาระดอกเบี้ยและต้นทุนเงิน  | • ไม่ขอรับชดเชยภาระดอกเบี้ยและต้นทุนเงิน |
| หมายเหตุ :กำหนดให้การดำเนินงานตามโครงการเป็น PSAและไม่นับรวมหนี้ที่ไม่ก่อให้เกิดรายได้ (Non-Performing Loans: NPLs)ที่เกิดจากการดำเนินการดังกล่าว เป็นตัวชี้วัดผลการดำเนินงานของธนาคาร รวมทั้งให้สามารถนำค่าใช้จ่ายในการดำเนินการบวกกลับกำไรสุทธิเพื่อการคำนวณโบนัสของพนักงานได้ |

1. ธพว. มี 1 โครงการ ได้แก่ โครงการสินเชื่อฟื้นฟู SMEs จากอุทกภัยภาคใต้ ปี 2560 โดยมีรายละเอียด ดังนี้

|  |  |
| --- | --- |
| **หัวข้อ** | **รายละเอียด** |
| **กลุ่มเป้าหมาย** | •ผู้ประกอบการ SMEs ที่ได้รับความเสียหายหรือได้รับผลกระทบจากเหตุอุทกภัยภาคใต้ ปี 2560 โดยพื้นที่ที่ได้รับผลกระทบจากเหตุอุทกภัยให้เป็นไปตามที่ ธพว. ประกาศกำหนดเขตพื้นที่ที่ประสบภัยพิบัติหรือของกรมป้องกันและบรรเทาสาธารณภัย ปี 2560  |
| **วิธีดำเนินการ** | •ให้สินเชื่อรายละไม่เกิน 15 ล้านบาทระยะเวลากู้ยืมไม่เกิน7 ปีโดยในปีที่ 1 – 3 คิดอัตราดอกเบี้ยร้อยละ 3 ต่อปี ปีที่ 4 - 7 ให้เป็นไปตามอัตราดอกเบี้ยที่ ธพว. กำหนด โดยขอรับการชดเชยจากรัฐบาลในอัตราร้อยละ 3 ต่อปีในช่วง 3 ปีแรก |
| **ระยะเวลาดำเนินการ** | •1 ปี ตั้งแต่วันที่คณะรัฐมนตรีมีมติเห็นชอบ หรือจนกว่าจะเต็มวงเงิน แล้วแต่อย่างหนึ่งอย่างใดจะถึงก่อน |
| **หลักประกัน** | •ตามที่ธพว. กำหนดหรือให้ บสย.ค้ำประกัน โดยมีเงื่อนไขดังนี้  1) วงเงินค้ำประกันรวม5,000 ล้านบาทวงเงินค้ำประกันต่อรายสูงสุดไม่เกิน 15 ล้านบาทระยะเวลาค้ำประกันไม่เกิน 7 ปี 2) ค่าธรรมเนียมค้ำประกันอัตราร้อยละ 1.75 ต่อปีของวงเงินค้ำประกันสินเชื่อ ตลอดอายุการค้ำประกันโดยในปีที่ 1 รัฐบาลเป็นผู้รับภาระชดเชยค่าธรรมเนียมแทน SMEs ในอัตราร้อยละ 1.75 ต่อปี ของวงเงินค้ำประกัน  3) การจ่ายค่าประกันชดเชยของบสย.ในแต่ละ Portfolio บสย. จะจ่ายค่าประกันชดเชยตามภาระค้ำประกัน SMEs ในระดับภาระค้ำประกันที่ไม่ก่อให้เกิดรายได้ (Non-Performing Guarantee: NPG)สูงสุดไม่เกินร้อยละ 18ของภาระค้ำประกันเฉลี่ย ณ วันสิ้นอายุการค้ำประกัน  |
| **วงเงินสินเชื่อ** | • วงเงินสินเชื่อรวม 5,000 ล้านบาท |
| **การชดเชย(ภาระงบประมาณ)** | •ขอรับการชดเชยจากรัฐบาลวงเงินไม่เกิน 825 ล้านบาท ประกอบด้วย1. ชดเชยอัตราดอกเบี้ยให้แก่ธพว. จำนวนไม่เกิน450 ล้านบาท 2. ชดเชยค่าธรรมเนียมค้ำประกันให้แก่บสย.จำนวนไม่เกิน 87.50ล้านบาท 3. ชดเชยการจ่ายค่าประกันชดเชยให้แก่บสย. ในส่วนต่างระหว่างค่าประกันชดเชยกับค่าธรรมเนียมที่ได้รับ จำนวน 287.50 ล้านบาท |

**10. เรื่อง ขอความเห็นชอบให้รัฐบาลไทยเป็นเจ้าภาพในการจัดการฝึกอบรมร่วมกับทบวงการพลังงานปรมาณูระหว่างประเทศ**

 คณะรัฐมนตรีมีมติเห็นชอบตามที่กระทรวงวิทยาศาสตร์และเทคโนโลยี (วท.) เสนอให้รัฐบาลไทยเป็นเจ้าภาพจัดการฝึกอบรม จำนวน 2 รายการ เพื่อแจ้งให้คณะผู้แทนถาวรไทยประจำกรุงเวียนนา สาธารณรัฐออสเตรียทราบและแจ้งทบวงการพลังงานปรมาณูระหว่างประเทศ (International Atomic Energy Agency: IAEA) ตามแนวทางปฏิบัติต่อไป

 **สาระสำคัญของเรื่อง**

 วท. รายงานว่า กระทรวงการต่างประทเศ (กต.) โดยกรมองค์การระหว่างประเทศได้แจ้งสำนักงานปรมาณูเพื่อสันติ วท. ในฐานะผู้ประสานงานแห่งชาติระหว่างประเทศกับ IAEA ว่า IAEA ได้ขอให้รัฐบาลไทยพิจารณาเป็นเจ้าภาพจัดการฝึกอบรม จำนวน 2 รายการ ดังนี้

 1. **การฝึกอบรม Regional Training Course on Radio Receptor Assays Related Screening and Contaminants**ภายใต้กรอบโครงการความร่วมมือทางวิชาการของ IAEA ที่ RAS/5/078 หัวข้อ “Enhancing Food Safety Laboratory Capabilities and Establishing a Network in Asia to Control Veterinary Drug Residues and Related Chemical Contaminants” (การฝึกอบรม เรื่อง การวิเคราะห์ตรวจสอบความเป็นพิษในอาหารและการใช้ยาที่มีสารตกค้างด้วยเทคนิคทางรังสี) มีวัตถุประสงค์เพื่อเพิ่มพูนความรู้เชิงวิเคราะห์ในด้านเทคนิคทางรังสี (Radio receptor assays) และเทคนิคในการยืนยันความปลอดภัยของอาหารและสิ่งแวดล้อมสำหรับห้องปฏิบัติการวิทยาศาสตร์ จะจัดขึ้นระหว่างวันที่ 13-24 กุมภาพันธ์ 2560

ณ กรุงเทพมหานคร โดยกรมปศุสัตว์ กระทรวงเกษตรและสหกรณ์ เป็นเจ้าภาพจัดการฝึกอบรม

 2. **การฝึกอบรม Regional Training Course onFree Open Source Software for Geographic Information System (GIS) and Data Management Applied to Fruit Files in Southeast Asia** ภายใต้กรอบโครงการความร่วมมือทางวิชาการของ IAEA ที่ RAS/5/067 หัวข้อ “Integrating Sterile Insect Technique for Better Cost-Effectiveness of Area-Wide Fruit Fly Pest Management Programmes in Southeast Asia” (การฝึกอบรมการประยุกต์ใช้โปรแกรมคอมพิวเตอร์ระบบสารสนเทศภูมิศาสตร์และการจัดการข้อมูลแมลงวันผลไม้ในเอเชียตะวันออกเฉียงใต้) มีวัตถุประสงค์เพื่อให้ข้อมูลในภาพรวมเกี่ยวกับประโยชน์ของการใช้ระบบสารสนเทศภูมิศาสตร์ (GIS) ในโครงการบริหารจัดการแมลงวันผลไม้ จะจัดขึ้นระหว่างวันที่ 6-10 มีนาคม 2560 ณ กรุงเทพมหานคร โดยกรมส่งเสริมการเกษตร กระทรวงเกษตรและสหกรณ์ เป็นเจ้าภาพจัดการฝึกอบรม

 การจัดการฝึกอบรม ทั้ง 2 รายการดังกล่าว จะเป็นประโยชน์กับนักวิชาการและหน่วยงานของไทยในการเรียนรู้และแลกเปลี่ยนประสบการณ์การใช้ประโยชน์จากพลังงานนิวเคลียร์และรังสีในทางสันติ รวมทั้งเป็นการส่งเสริมบทบาทของไทยในกรอบความร่วมมือด้านวิทยาศาสตร์และเทคโนโลยีระดับนานาชาติอีกด้วย

|  |
| --- |
| **ต่างประเทศ** |

**11. เรื่อง ขยายระยะเวลามาตรการดึงดูดนักท่องเที่ยวชาวต่างชาติโดยการยกเว้นค่าธรรมเนียมการตรวจลงตรา (VISA) ณ สถานทูตหรือสถานกงสุลไทย และปรับลดค่าธรรมเนียมการตรวจลงตรา ณ ช่องทางอนุญาตของด่านตรวจคนเข้าเมือง (VISA on Arrival: VoA) เป็นการชั่วคราว สำหรับ 21ประเทศ เพิ่มเติม 6 เดือน**

 คณะรัฐมนตรีมีมติเห็นชอบให้ขยายระยะเวลามาตรการดึงดูดนักท่องเที่ยวชาวต่างชาติโดยการยกเว้นค่าธรรมเนียมการตรวจลงตรา (Visa) ณ สถานทูตหรือสถานกงสุลไทย และปรับลดค่าธรรมเนียมการตรวจ

ลงตรา ณ ช่องทางอนุญาตของด่านตรวจคนเข้าเมือง (Visa on Arrival: VoA) เป็นการชั่วคราว สำหรับ 21ประเทศ เพิ่มเติม 6 เดือน (1 มีนาคม 2560 – 31 สิงหาคม 2560) ตามที่กระทรวงการท่องเที่ยวและกีฬา (กก.) เสนอ **สาระสำคัญของการขยายระยะเวลามาตรการดึงดูดนักท่องเที่ยวชาวต่างชาติ** โดยการยกเว้นค่าธรรมเนียมการตรวจลงตรา (Visa) ณ สถานทูตหรือสถานกงสุลไทย และปรับลดค่าธรรมเนียมการตรวจลงตรา

ณ ช่องทางอนุญาตของด่านตรวจคนเข้าเมือง (VoA) เป็นการชั่วคราว สำหรับ 21ประเทศ เพิ่มเติม 6 เดือน ทั้งนี้

เพื่อเป็นการรักษาระดับขีดความสามารถในการดึงดูดและอำนวยความสะดวกแก่นักท่องเที่ยวระหว่างประเทศ รวมทั้งเพื่อเป็นการดึงดูดนักท่องเที่ยวชาวต่างชาติในช่วงฤดูกาลการท่องเที่ยวและช่วงการฟื้นคืนกลับของนักท่องเที่ยว

ที่มีความอ่อนไหว

 **การดำเนินการ** 1) **ยกเว้นค่าธรรมเนียมการตรวจลงตรา (Visa) ณ สถานทูตหรือสถานกงสุลไทย** จำนวน 1,000 บาทต่อคน เป็นการชั่วคราว 2) **ปรับลดค่าธรรมเนียมการตรวจลงตรา ณ ช่องทางอนุญาตของด่านตรวจคนเข้าเมือง** (VoA) ให้แก่ชาวต่างชาติ โดยปรับค่าธรรมเนียมการตรวจลงตราที่ช่องทางอนุญาตของด่านตรวจคนเข้าเมือง ใช้ได้ครั้งเดียว เป็นจำนวน 1,000 บาทต่อคน เป็นการชั่วคราว ซึ่งเท่ากับค่าธรรมเนียมเดิมก่อน

ที่กฎกระทรวง ฉบับที่ 30 (พ.ศ. 2559) มีผลบังคับใช้ (วันที่ 27 กันยายน 2559)

ทั้งนี้ การดำเนินการดังกล่าวให้มีผลเป็นระยะเวลา 6 เดือน ตั้งแต่วันที่ 1 มีนาคม – วันที่ 31 สิงหาคม 2560 และกำหนดให้ใช้ได้สำหรับชาวต่างชาติ จำนวน 21 ประเทศ ได้แก่ อันดอร์รา บัลแกเรีย ภูฏาน จีน ไซปรัส เอธิโอเปีย อินเดีย คาซัคสถาน ลัตเวีย ลิทัวเนีย มัลดีฟส์ มอลตา มอริเชียส โรมาเนีย ซานมาริโน ซาอุดิอาระเบีย ไต้หวัน ยูเครน อุซเบกิสถาน ปาปัวนิวกีนี และหมู่เกาะฟิจิ ซึ่งเป็นสัญชาติที่สามารถขอรับการตรวจลงตรา ณ ช่องทางอนุญาตของด่านตรวจคนเข้าเมืองเท่านั้น

**12**. **เรื่อง ร่างข้อตกลงด้านการจ้างแรงงานระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาธิปไตยประชาชนลาว**

คณะรัฐมนตรีมีมติเห็นชอบและอนุมัติตามที่กระทรวงแรงงาน (รง.) เสนอ ดังนี้

 1. เห็นชอบต่อร่างข้อข้อตกลงด้านการจ้างแรงงานระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาธิปไตยประชาชนลาว (สปป. ลาว)

 2. อนุมัติให้รัฐมนตรีว่าการกระทรวงแรงงานเป็นผู้แทนฝ่ายไทยในการลงนามในข้อตกลงฯ

 3. มอบหมายให้กระทรวงการต่างประเทศจัดทำหนังสือมอบอำนาจเต็ม (Full Powers)

ให้รัฐมนตรีว่าการกระทรวงแรงงานเป็นผู้ลงนามในเอกสารดังกล่าว

 4. หากมีความจำเป็นต้องแก้ไขร่างข้อตกลงฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของไทย และไม่ขัดกับหลักการที่คณะรัฐมนตรีได้ให้ความเห็นชอบไว้ให้ รง. ดำเนินการได้ โดยให้นำเสนอคณะรัฐมนตรีทราบภายหลังตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ)

 **สาระสำคัญของร่างข้อตกลงฯ** จัดทำขึ้นเพื่อให้ทั้งสองฝ่ายร่วมกันดำเนินการตามบันทึกความ

เข้าใจฯ เกี่ยวกับการจ้างงานให้เกิดผลในทางปฏิบัติ โดยส่งเสริมความร่วมมือด้านการจ้างแรงงานของคู่ภาคีให้มีการพัฒนาให้ดีขึ้น เน้นการตอบสนองความต้องการด้านแรงงานในการพัฒนาเศรษฐกิจสังคม และการปกป้องสิทธิประโยชน์ของคนงานให้ถูกต้องตามกฎหมายและระเบียบของแต่ละประเทศ โดยมีวัตถุประสงค์เพื่อให้มีการดำเนินการตามกฎหมาย หลักการ และขั้นตอนของการจัดส่งและรับแรงงาน โดยให้มีสัญญาจ้างงานและการรับรองเอกสารเพื่ออำนวยความสะดวกและทำให้มั่นใจว่ากระบวนการจ้างงานถูกต้องตามกฎหมายและระเบียบของคู่ภาคีอย่างโปร่งใสและมีประสิทธิภาพ รวมทั้งมีหลักประกันว่าแรงงานได้รับการคุ้มครองและปกป้องสิทธิประโยชน์อย่างเท่าเทียมกันโดยไม่เลือกปฏิบัติ และส่งกลับประเทศเมื่อสิ้นสุดสัญญาจ้างงานตามเงื่อนไข กฎหมาย และระเบียบของคู่ภาคีนอกจากนี้ยังร่วมมือกันสกัดกั้นและต่อต้านการค้ามนุษย์เพื่อการจ้างแรงงาน และการเข้า–ออกเมืองโดยผิดกฎหมาย

 รง. เห็นว่า การลงนามในข้อตกลงด้านการจ้างแรงงานดังกล่าวจะช่วยส่งเสริมการทำงานร่วมกันอย่างใกล้ชิดระหว่างสองประเทศเพื่อกำหนดแนวปฏิบัติและขั้นตอนสำหรับการจ้างแรงงาน การอบรมแรงงานก่อนเดินทาง แรงงานได้รับการคุ้มครองและปกป้องสิทธิประโยชน์ การสกัดกั้นและต่อต้านการค้ามนุษย์ ซึ่งส่งผลให้การจ้างแรงงานระหว่างสองประเทศเป็นไปอย่างมีประสิทธิภาพและเป็นระบบมากยิ่งขึ้น ซึ่งจะตอบสนองต่อความต้องการด้านแรงงานในการพัฒนาเศษฐกิจและสังคมของทั้งสองประเทศต่อไปในอนาคต

**13. เรื่อง การต่ออายุบันทึกความตกลงว่าด้วยการซื้อขายข้าวระหว่างรัฐบาลไทยและรัฐบาลฟิลิปปินส์**

 คณะรัฐมนตรีมีมติอนุมัติตามที่กระทรวงพาณิชย์ (พณ.) เสนอ ดังนี้

 1. อนุมัติการต่ออายุบันทึกความตกลงว่าด้วยการซื้อขายข้าวระหว่างรัฐบาลไทยและรัฐบาลฟิลิปปินส์ไปอีก 2 ปี (พ.ศ. 2560-2561) โดยทำเป็นหนังสือแลกเปลี่ยน (Exchange of Notes) ระหว่างรัฐบาลของทั้งสองประเทศตามข้อเสนอของฝ่ายฟิลิปินส์ โดยให้มีผลบังคับใช้นับแต่วันที่ลงนาม

 2. มอบให้รัฐมนตรีว่าการกระทรวงการต่างประเทศหรือผู้ที่รัฐมนตรีว่าการกระทรวงการต่างประเทศมอบหมาย เป็นผู้ลงนามในหนังสือ Exchange of Notes ถึงรัฐมนตรีว่าการกระทรวงการต่างประเทศฟิลิปปินส์

 3. ในกรณีที่รัฐมนตรีว่าการกระทรวงการต่างประเทศมอบหมายผู้แทนเป็นผู้ลงนามในหนังสือ Exchange of Notes มอบหมายให้กระทรวงการต่างประเทศ (กต.) จัดทำหนังสือมอบอำนาจเต็ม

(Full Powers) ด้วย

 4. หากมีการแก้ไขถ้อยคำที่มิได้ทำให้สาระสำคัญในร่าง Exchange of Notes เปลี่ยนแปลงไปจากเดิม ให้อยู่ในดุลยพินิจของรัฐมนตรีว่าการกระทรวงการต่างประเทศหรือผู้ที่รัฐมนตรีว่าการกระทรวงการต่างประเทศมอบหมายที่จะดำเนินการได้

 **สาระสำคัญของบันทึกความตกลงฯ** รัฐบาลฟิลิปปินส์ โดย NFA เสนอให้มีการต่ออายุบันทึกความตกลงดังกล่าวออกไปอีก 2 ปี (พ.ศ. 2560-2561) โดยการแลกเปลี่ยนหนังสือ (Exchange of Notes) ระหว่างรัฐบาลของทั้งสองประเทศ ซึ่งกระทรวงพาณิชย์ไม่ขัดข้องที่จะต่ออายุบันทึกความตกลงฯ เพื่อให้รัฐบาลไทยสามารถเข้าร่วมประมูลขายข้าว G to G กับรัฐบาลฟิลิปปินส์ได้ โดย**คาดว่า NFA จะเปิดประมูลนำเข้าข้าวในช่วงต้นเดือนกุมภาพันธ์ 2560** ทั้งนี้ **กระทรวงการต่างประเทศเห็นว่า การต่ออายุบันทึกความตกลงฯ ควรทำเป็นหนังสือแลกเปลี่ยน (Exchange of Notes) ที่มีการลงนามโดยผู้มีอำนาจเต็มหรือผู้ที่ได้รับมอบหมายของทั้งสองฝ่าย** ซึ่งกระทรวงการต่างประเทศโดยกรมสนธิสัญญาและกฎหมายได้ยกร่างหนังสือแลกเปลี่ยนสำหรับทั้งฝ่ายไทยและฝ่ายฟิลิปปินส์ **โดยร่าง Exchange of Notes ดังกล่าวมีเนื้อหาสอดคล้องกับบันทึกความตกลงฉบับเดิมที่ได้หมดอายุลงเมื่อวันที่ 31 ธันวาคม 2559 โดยรัฐบาลไทยกับรัฐบาลฟิลิปปินส์ได้ตกลงที่จะซื้อขายข้าวระหว่างกันไม่เกินปีละ 1 ล้านตัน ในช่วงระยะเวลา 2 ปี (พ.ศ. 2560-2561)**

|  |
| --- |
| **แต่งตั้ง** |

**14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุข (สธ.) เสนอแต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้

 1. **นางทิพยา แสนไชย** นายแพทย์เชี่ยวชาญ (ด้านเวชกรรม สาขาอายุรกรรม) กลุ่มงาน

อายุรกรรม โรงพยาบาลนครพิงค์ สำนักงานสาธารณสุขจังหวัดเชียงใหม่ สำนักงานปลัดกระทรวง ดำรงตำแหน่ง นายแพทย์ทรงคุณวุฒิ (ด้านเวชกรรม สาขาอายุรกรรม) กลุ่มงานอายุรกรรม โรงพยาบาลนครพิงค์ สำนักงานสาธารณสุขจังหวัดเชียงใหม่ สำนักงานปลัดกระทรวง ตั้งแต่วันที่ 2 มิถุนายน 2559

 2. **นายพิภพ เจนสุทธิเวชกุล** นายแพทย์สาธารณสุขจังหวัด (ผู้อำนวยการเฉพาะด้าน (แพทย์)

ระดับสูง) สำนักงานสาธารณสุขจังหวัดนครปฐม สำนักงานปลัดกระทรวง ดำรงตำแหน่ง นายแพทย์ทรงคุณวุฒิ (ด้านเวชกรรมป้องกัน) กลุ่มที่ปรึกษาระดับกระทรวง สำนักงานปลัดกระทรวง ตั้งแต่วันที่ 16 กันยายน 2559

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงาน ก.พ. เสนอแต่งตั้ง **นางศรีสมร กสิศิลป์**ที่ปรึกษาระบบราชการ (นักทรัพยากรบุคคลเชี่ยวชาญ) สำนักงาน ก.พ. ให้ดำรงตำแหน่ง ที่ปรึกษาระบบราชการ (นักทรัพยากรบุคคลทรงคุณวุฒิ) สำนักงาน ก.พ. สำนักนายกรัฐมนตรี ตั้งแต่วันที่ 30 กันยายน 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดกล้าฯ แต่งตั้งเป็นต้นไป

**16. เรื่อง การแต่งตั้งกรรมการผู้ทรงคุณวุฒิในคณะกรรมการพลังงานนิวเคลียร์เพื่อสันติ**

 คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้งกรรมการผู้ทรงคุณวุฒิในคณะกรรมการพลังงานนิวเคลียร์เพื่อสันติ จำนวน 6 คน ดังนี้ 1. รองศาสตราจารย์สมเจตน์ ทิณพงษ์ ผู้ทรงคุณวุฒิด้านวิศวกรรม 2. ศาสตราจารย์เกียรติคุณชัยวัฒน์ ต่อสกุลแก้ว ผู้ทรงคุณวุฒิด้านวิทยาศาสตร์

3. รองศาสตราจารย์นเรศร์ จันทน์ขาว ผู้ทรงคุณวุฒิด้านวิทยาศาสตร์ 4. ศาสตราจารย์จิรพร เหล่าธรรมทัศน์

ผู้ทรงคุณวุฒิด้านการแพทย์ 5. นายทรงพล สมศรี ผู้ทรงคุณวุฒิด้านการเกษตร 6. ศาสตราจารย์อำนาจ วงศ์บัณฑิต ผู้ทรงคุณวุฒิด้านกฎหมาย ทั้งนี้ ตั้งแต่วันที่ 7 กุมภาพันธ์ 2560 เป็นต้นไป

......................................................